STENOGRAME: Bandă de polițiști interceptați de DIICOT cum protejau o rețea de prostituție de minore! Unul a fost șeful Poliției Parlamentului până acum cinci luni: comisarul Ion Craiu! Cine i-a scăpat? Rețeaua era condusă de doi cetățeni chinezi, care obligau fete din România, unele de 14-17 ani, să se prostitueze, le sechestrau în apartamente cu gratii și le băteau

luni, 29 ianuarie 2018, 6:35

Niciunul dintre polițiștii, procurorii și inspectorii de Gardă care îi ajutau pe mafioții chinezi nu a pățit nimic, cazul care-i privea în 2005 dispărând pur și simplu.

Gazeta a găsit însă în arhiva tribunalului și la avocați probe strânse de DIICOT și începe să le facă astăzi publice, pentru că ele sunt informații dintr-un dosar public mușamalizat!

Protectorii rețelei de pedofili au fost ridicați în grad, sunt încă activi sau pensionați cu mii de euro pe lună.

Ion Craiu este unul dintre polițiștii interceptați de DIICOT când îi considera ”jegoși” pe cetățenii care reclamau lucrurile dubioase de la restaurantul ”Shanghai”, unul din locurile unde fetele erau duse să se prostitueze.

Procurorii au pus la dosar convorbiri care arată cum Craiu făcea servicii șefului mafioților în 2005, de atunci el fiind avansat de două ori și promovat șeful Poliției Parlamentului.

S-a pensionat la cerere în august 2017.

Craiu a fost golgeter la ASA Tg. Mureș și campion cu Steaua în 1987, cu un meci jucat în Ghencea.

Într-o discuție purtată ieri cu Gazeta, colonelul pensionar Craiu, 50 de ani, a recunoscut că mergea frecvent la restaurantul Shanghai și la salonul de acupunctură de acolo, obiectiv de care răspundea, dar a negat ferm că i-a protejat pe chinezi.

”Vedeți voi ce o să se întâmple, o să vorbesc și eu, o să fiu rău și eu!”, a încheiat el amenințător discuția cu el, pe care nu a fost de acord să o publicăm.

Investigație de Mirela Neag, Răzvan Luțac și Cătălin Tolontan

Ele și-au făcut datoria.

Victimele și-au luat inima în dinți și i-au arătat cu degetul.

Procurorii DIICOT au așezat pozele bărbaților pe planșe, câte patru fizionomii asemănătoare, iar fetele au pus din prima arătătorul pe cei pe care-i cunoșteau.

I-au indicat pe masculii care ”veneau des la salonul de masaj”, ”care vorbeau cu Șeful”, ”cu care mi s-a spus să fac sex”.

Unul câte unul i-au arătat.

Iar bărbații din poze erau polițiști care ar fi trebuit să le protejeze, oameni de la Garda Financiară și procurori care aveau datoria să-i pună sub acuzare pe cei care le sechestrau!

Fetelor li se spunea să se culce cu polițiști și oameni din Gardă

Minore și înspăimântate, aduse din colțurile țării, de la Borșa sau Vișeu de Sus, crescute în familii sărmane, fetele habar n-aveau cine sunt acei bărbați care profitaseră de ele și care pupau talpa Șefului.

Dar procurorii DIICOT îi aveau fișați pe mulți dintre ei: polițiști, inspectori fiscali și alți oameni cu funcții în stat.

Era decembrie 2005.

Părinții sunau la poliție și poliția îi proteja pe traficanți!

Trecuseră aproape doi ani de chin pentru zeci de fete nevinovate, care strigaseră la propriu, care sunaseră acasă, ai căror părinți reclamaseră la poliție că copiii lor sunt sechestrați, dându-le autorităților și adresa.

Fără ca nimeni să intervină!

De fapt, autoritățile făceau ceva.

”La ușă a venit un echipaj de poliție, polițiștii spunându-mi că au informații că în apartament ar fi sechestrată o fată. L-am sunat la telefon pe Șeful, pe Zhang, în prezența polițiștilor. Și aceștia au luat doar datele personale ale fetelor, fără a întocmi vreun act. Polițiștii nu s-au mai întors” Inculpatul Niculina Irina Cureleac, zisă Nina

Șeful Poliției Parlamentului: colonelul Ion Craiu

În numele acestor fete, e timpul să iasă la iveală cei pe care ele i-au arătat cu degetul când au fost chemate la recunoașterea de la DIICOT.

Cei care, printr-o mușamalizare de proporții, au continuat să avanseze în funcții.

8 ani a fost Ion Craiu șeful poliției Parlamentului României

Unul dintre ei a fost, până de curând, șeful Poliției Parlamentului României!

O simbolistică tulburătoare.

Cel care-i protejează pe parlamentari, cel care a reprezentat legea și ordinea în sediul primei puteri în stat, comisarul pensionat acum câteva luni Ion Craiu este unul dintre polițiștii care aveau responsabilitatea să descopere această rețea de prostituție și, de fapt, erau amici cu șefii ei.

O rețea atât de apreciată de pedofilii în uniformă și în civil!

Chinezii foloseau și fete între 14 și 17 ani

Din 2004 și până aproape de finalul lui 2005, un grup de cetățeni chinezi și români derulaseră, ”o amplă operațiune de crimă organizată, sprijinită de persoane cu funcții în stat”, după cum spune rechizitoriul DIICOT nr. 719, trimis în instanță pe 22 mai 2006.

Chinezii învârteau combinații mari, nu trăiau neapărat din prostituție.

Dar făceau prizonierat sexual cu fete tinere pentru propria distracție, pentru șantaj la autorități și la alți chinezi și ca să ungă alte afaceri.

Ei coordonau traficul din paravanul lor legal, restaurantul și salonul de masaj ”Shanghai ”, plasat pe Strada Ion Minulescu nr. 38, Sector 3, undeva între Timpuri Noi și Mall Vitan.

Rețeaua era recunoscută în piața neagră a plăcerii pentru faptul că, din totalul de 15-20 de fete, avea grijă să dețină și 5 minore.

Adolescente între 14 și 17 ani.

”Eram puse să facem sex chiar dacă eram însărcinate”

Fetele erau recrutate, în general, din provincie.

Erau ademenite că vor lucra la un salon de masaj și apoi închise într-un apartament cu gratii la geamuri și ușă metalică.

Urma perioada de test, ”aveam cam patru-cinci clienți într-o noapte, indiferent că eram însărcinate, la ciclu sau bolnave”.

Clienții proveneau din două categorii predominante:

Chinezi bogați. Autoritățile care protejau rețeaua: polițiști, inspectori de Gardă Financiară, procurori, alți oficiali români.

Chinezul ”Fane încurcă lume” și negresa Mima

După perioada ”de îmblânzire” din apartament, fetele ajungeau să presteze la restaurantul ”Shanghai”, epicentrul puterii rețelei.

”Fetele erau sortate ca o marfă și li se impunea cum să arate, cum să se comporte, cu cine să facă sex și pe ce tarif” Rechizitoriul DIICOT

Declarația uneia dintre fetele care erau obligate să se prostitueze:

”Salonul de masaj de la restaurantul Shanghai se afla la subsol. Acolo lucra un cetățean chinez poreclit ”Fane încurcă lume”, precum și negresa Mima ca maseuză”.

”Am văzut prețurile afișate: 1.000.000 de lei pentru masaj simplu și 1.700.000 de lei pentru masaj erotic. Șeful chinez mi-a spus că, de fapt, masaj înseamnă să fac sex oral cu clienții, iar masaj erotic înseamnă să fac sex normal cu clienții care o să vină”.

Polițistul care răspundea de ”Shanghai”

Cum funcționa protecția autorităților?

De la cele mai mărunte lucruri, la cele mai mari, scriu procurorii DIICOT.

Important era ca liniștea din jurul rețelei de prostituție să nu fie mișcată.

Ion Craiu era subcomisar de ”Ordine Publică” la Secția 11, pe zona căreia se aflau, notează procurorii, ”atât apartamentul unde erau sechestrate fetele, cât și restaurantul Shanghai, unde era salonul de masaj-prostituție”.

Mulți martori din dosar, de la personalul neutru la adolescente forțate să se prostitueze, îl indică pe Craiu ca prezent frecvent la ”Shanghai”, de care răspundea ca polițist.

El nu e, nici pe departe, personajul cel mai înalt în grad dintre cei care orbitau rețeaua. Dar prezența frecventă la local l-a adus în atenția investigatorilor.

Și magistrații au stat cu ochii pe el.

Cum funcționa protecția?

Pe 8 noiembrie 2005, Craiu e sunat de șeful rețelei, chinezul Zhang Jian Jun, zis și Mihai.

Polițistul Craiu despre o vecină care reclamase Shanghai: ”O jegoasă!”

O vecină a restaurantului Shanghai reclamase la poliție atât prejudicii, curgea o conductă, cât și scandalurile și lucrurile anapoda care se petreceau acolo.

Același lucru se întâmpla și la apartamentul unde le țineau pe fete, unde vecinii reclamau, degeaba, geamuri sparte sau țipete de fete.

Polițistul Craiu ia legătura cu prietenul său, Șeful restaurantului Shanghai și al rețelei.

Cetățeanul care făcuse reclamația este pentru polițist ”jegoasa” și ”o nenorocită”, în timp ce șeful chinez era ”frate” și ”tată”.

Craiu îl asigură pe traficant că a dus deja un coleg polițist acolo, căruia el personal i-a explicat că în restaurantul ”Shanghai” nu se întâmplă nimic din ce a reclamat vecina!

Zhang: Salut, Craiu.

Polițistul Craiu: Ce faci, frate? Te sun și eu să-ți spun La Mulți Ani și nu reușesc deloc.

Zhang: Am stat acasă și am muncit cu Mihaela. Am terminat apartamentul. A venit și mobila. Sunt aici cu muncitorii.

Polițist: Să fii sănătos. Am înțeles că a vorbit Mirela cu Mihaela, i-a urat La Mulți Ani! Mihăiță, vezi că avem o lucrare cu jegoasa aia, ți-a făcut o reclamație…

Zhang: Cine?

Polițist: Aia, vecina ta, de la 42.

Zhang: Vai de mine, eu încep să fac treabă cu muncitorii, cu canalizarea din curte. A zis că vine apă la ei, ce apă vine la ei?

Polițist: Nu numai aia scrie, scrie multe, îți aduc eu aia să o citești mâine. Hai să ne vedem pe la 14:30.

Zhang: În ultima perioadă are numai prostii în cap, a înnebunit.

Polițist: Dar să vezi ce spune acolo, că se fac dansuri, băi, saune, muzică, petreceri, discoteci. Toate alea le scrie ea, înțelegi, în reclamație.

Polițist: ”Băiatul o să facă ce trebuie”

Zhang: Unde discotecă, măi nene?

Polițist: Nu-i. Că am fost cu băiatul și i-am arătat. Zic: bă, nu are unde să se întâmple așa ceva. Asta este.

Zhang: Unde discotecă? Vine ziua cineva și fac normal…

Polițist: El a văzut despre ce e vorba, băiatul, și o să facă ce trebuie. Să scrie, trebuie să scriem că e lucrare cu termen. Hai că îți aduc aia la prânz ca să citești.

Zhang: Asta mă deranjează pe mine! Înainte am ajutat-o…

Polițist: Da, e o nenorocită, ce mai! Dacă îți dau să citești aia, rămâi tâmpit, te crucești.

Zhang: E tâmpită ea.

Polițist: Și ce faci? Bine, sănătos?

Polițist: ”Altceva, ai vreo problemă?”

Zhang: Am terminat cu apartamentul aici.

Polițist: Vorbește cu Mihaela și vin cu Mirela într-o după-amiază, pe acolo, da.

Zhang: Da.

Polițist: Altceva, ai vreo problemă, n-ai vreo problemă?

Zhang: Nu. M-a sunat Răzvan că are o problemă, dar i-am zis să-l sune pe Craiu.

Polițist: M-a sunat și i-am spus să mă sune mâine, să-l trimit unde trebuie.

Zhang: Da.

Polițist: Să-l trimit eu unde știu sau să mă duc eu cu el.

Zhang: Da, știu.

Polițist: Așa, tată, bine, te pup!

Fată: ”Polițistul mi-a mâncat porția”

Dosarul are și elemente de un detaliu trist.

Una dintre fete povestește că ”de două ori, polițistul Ion Craiu mi-a mâncat porția pe care ne-o dădeau chinezii. Fiecare angajat avea o porție pe zi, de regulă gratis. Polițistul mi-a mâncat-o”.

Alte persoane spun procurorilor că polițistul Craiu venea acolo cu familia ”și-și plătea masa”.

Trafic de persoane transfrontalier

Adevărații bani ai rețelei chinezilor veneau din ilegalități cu marfă, din extorcarea afaceriștilor chinezi cu ajutorul Gărzii Financiare și al poliției și din trafic de persoane transfrontalier.

Luau între 20.000 și 30.000 de dolari pentru procurarea de vize pentru afaceriștii chinezi care stăteau ilegal în România și voiau să-și legalizeze situația.

Organizau grupuri de chinezi care tranzitau România către Occident, prin Grecia și Italia, contra unor sume între 30.000 – 40.000 de dolari de persoană.

Faceți cunoștință cu organizatorii.

”Sam era dispus să execute orice ordin al lui Mihai, de la crimă și până la mutilare”

Zhang Jian Jun, zis Mihai.

”Secretarul general al Camerei de Comerț Româno-Chineze”.

”Filantrop căruia Mitropolia Banatului îi mulțumește pentru solidaritate, cu ocazia inundațiilor din vara anului 2005”.

”Lui Mihai, chinezii îi spun Șeful, fiind considerat tatăl chinezilor din București”.

”Mihai îi punea pe cetățenii chinezi GRASU, PAI, ATAI și ȚĂN să meargă și să-i bată pe alți chinezi, iar aceștia veneau la Mihai pentru a-i cere sprijinul și protecția și-i plăteau mari sume de bani”.

Zeng Zhi Ping, zis Sam.

”Pentru că Mihai era Șeful, Sam era dispus personal sau împreună cu alți chinezi să execute orice ordin al lui Mihai, de la comiterea unei crime și până la mutilarea cuiva”.

Niculina Irina Cureleac, zisă Nina.

Ion Stănescu, zis Feni, zis ”dacă spui ceva despre mine îți rup gâtul” și ”indiferent în ce închisoare sunt, îți găsesc familia”.

Feni se certa cu Sam pentru că ”românul prefera să dea fetelor lui cocaină”.

Dănuț Bud, zis Gullit.

Condamnați între 3 ani cu suspendare și 5 ani!

Procesul acestor mafioți are loc între mai 2006 și ianuarie 2008.

Tribunalul București condamnă doi chinezi și trei români din subordine, iar pedepsele merg între 3 ani cu suspendare și 5 ani.

Uluită, DIICOT face apel.

”Pedeapsa maximă prevăzută de lege e de 20 de ani. E vorba de trafic sexual, trafic și exploatare de minori, trafic de persoane”, motivează procurorii.

Fără succes.

Curtea de Apel anulează expulzarea chinezilor!

Mai mult, Curtea de Apel înlătură și expulzarea din România a celor doi capi ai rețelei, Mihai și Sam, pe care o decisese inițial tribunalul.

Ieșiți deja din închisoare, chinezii pot rămâne fără probleme în țară!

Recursul ajunge până la Înalta Curte.

Nicio schimbare.

DIICOT cere disjungerea pentru polițiștii și comisarii de Gardă corupți

Dincolo de procesul ”peștilor”, DIICOT mai adăugase ceva în Rechizitoriu.

”Cerem disjungerea cauzelor și continuarea cercetărilor în vederea identificării ofițerilor de poliție și comisarilor de Gardă Financiară, sub aspectul săvârșirii unor infracțiuni de corupție”.

Îi doreau pe ”protectori”.

Doi jurnaliști găsesc o listă de 9 protectori

Cum nu se întâmplă nimic, doi jurnaliști, Răzvan Savaliuc și Doru Dragomir, scriu în Ziua.ro, pe 11 decembrie 2007, un articol bine în care rezumă substanțial cazul.

Ei publică numele a 6 polițiști și 3 oameni de la Garda Financiară care apar în dosarul DIICOT.

Agasați că nu știu dacă s-a disjuns cazul, jurnaliștii pun întrebări, dar Parchetul General nu le răspunde nimic.

Pe lista din Ziua.ro, apare și numele unui anonim, un subcomisar de la Secția 11, Ion Craiu.

Trec 10 ani, fără nicio vorbă despre acest caz.

Mesaj în timpul scandalului cu polițistul pedofil

Până acum trei săptămâni.

În timpul poveștii pedofilului din lift, care se dovedește a fi polițist la circulație, primim un mesaj sec de la un cititor al gsp: ”Vreți să vedeți un alt polițist protector de rețea de pedofili, fost fotbalist la Steaua și acum observator la Liga 1?”.

Și un nume simplu: ”Ion Craiu, care a ajuns șeful Poliției Parlamentului”.

În rest e treaba ziariștilor.

Fata a pus degetul pe FOTO 3: Ion Craiu

Dosarul ”Shanghai” e neatins de 10 ani, depistarea lui în arhivă și documentarea durează ceva timp.

Părți din dosar au și unii dintre avocați.

Iar polițistul Ion Craiu e aici, în aceste pagini poroase.

Pagini care arată cum unei fete brunete, cu părul strâns, îi este pusă în față, pe birou, o planșă cu figurile a patru bărbați.

E recunoașterea suspecților.

Suntem în 12 ianuarie 2006, ora 2:51 după-amiaza.

Fata, una dintre cele în vârstă de peste 18 ani, se uită și pune degetul pe tipul din dreapta jos, FOTO 3.

E polițistul Ion Craiu, un bărbat cu cărare.

”L-am revăzut pe polițist la restaurantul Shanghai”

Procurorii o roagă să explice.

Fata scrie că ”El era la Secția 11 de poliție când am fost cercetată în anul 2002 în legătură cu fapte săvârșite la restaurantul Shanghai, ulterior l-am revăzut pe polițist de mai multe ori la restaurantul Shanghai”.

Olga Vrînceanu, magistratul de la DIICOT care instrumentează cazul, înțelege.

Fata se teme, a fost suficient de curajoasă că l-a indicat.

Ea nu spune nimic despre sex, legat de Craiu.

DIICOT nu insistă, ei au strâns înregistrări audio despre protecția de care s-au bucurat proxeneții și cine le-a asigurat-o.

Protecția și corupția îi interesează.

Suntem pe 12 ianuarie 2006 și ar fi fost suficient ca dovezile din dosarul-mamă să fie preluate de cei care pot să ancheteze polițiștii, procurorii, și să fie dezvoltate.

Dar ce s-a întâmplat, de fapt?

Nu au urmărit pistele cu polițiști, magistrați și comisari corupți!

Nimeni nu i-a atins pe acești protectori ai rețelei de prostituție de minore.

Nimeni nu a luat sutele de pagini de convorbiri transcrise în care, deși ei se fereau, erau destule probe ale complicității dintre oficiali și traficanți.

Nimeni n-a pornit de la agendele celor trei telefoane deținute de Mihai.

În agendele apar sute de numere, Ion Craiu figurează drept caraio*11, iar la zeci de persoane din memoria telefoanelor chinezului apar inițialele mai tuturor instituțiile de forță ale statului!

Azi e 28 ianuarie 2018.

Ion Craiu a fost avansat de două ori! Din subcomisar în comisar și apoi în comisar șef.

Promovat colonel, Ion Craiu a ajuns chiar șeful Poliției Parlamentului.

”Polițistul Craiu îi calma pe cetățenii din Parlament supărați pe politicieni”

În primăvara lui 2017, Craiu explică, într-un reportaj de la Digi24, ce face.

Compară Parlamentul cu un mic orășel. Senatori, deputați, angajați parlamentari.

”Sunt polițist șef peste un mic orășel, de 2.000 – 3.000 de persoane, în afară de cei care vin să-l viziteze”.

Se duce cu echipa TV și se filmează în mijlocul unui grup de băieți și fete, copii veniți să vadă locul unde se fac legile României.

”La Parlament lucrează patru poliţişti care au văzut la viaţa lor de toate. Şi furturi, şi oameni care au vrut să intre cu arme albe în clădire, şi cetăţeni supăraţi pe politicieni, care au trebuit calmaţi”, spune reporterul.

Da, au trecut 12 ani.

Ion Craiu s-a ocupat până acum câteva luni de calmarea cetățenilor supărați pe politicieni.

12 ani nu i-a deranjat nimeni

Fata cu părul brunet și prietenele ei prizoniere și-au învins frica și i-au arătat cu degetul.

Și-a făcut datoria.

Mai departe, alții nu și-au făcut-o.

Și dacă acea fată azi se teme, e pentru că îi vede după 12 ani nederanjați pe polițiștii, procurorii și comisarii care au avansat în grad și în funcții.

Poate că e vremea să nu mai tremure.

Avem nevoie unii de alții

La Teatrul de Comedie din București joacă o piesă, regizată de Chris Simion-Mercurian, în care o prostituată îl convinge pe un dealer de artă, aflat în pragul sinuciderii, că viața merge înainte.

Că viața merită trăită.

Săracă, exploatată de cei din jur și ea însăși rătăcită, fata interpretată de Ilona Brezoianu îi oferă bărbatului puternic și bogat, actorul Alexandru Conovaru, un motiv să spere.

Întrebat ce l-a făcut să scrie piesa în care ”curva” duce înainte povestea, autorul Aurelian Bărbieru a răspuns: ”Cum ce? Oamenii au nevoie unii de ceilalți”.

Piesa se numește ”Diseară la 7”.

Ne reîntâlnim mâine dimineață la 7.

Oamenii au nevoie unii de alții.

Craiu: ”Voi fi și eu rău!”

Gazeta s-a întâlnit ieri cu Ion Craiu.

Discuția a durat aproape o oră.

Nu a fost de acord să o publicăm, dar ideile principale sunt că a recunoscut prietenia cu Șeful Mihai, deplasările frecvente la ”Shanghai”, de care răspundea ca polițist, și a negat ferm că a asigurat orice protecție rețelei, așa cum spune DIICOT în dosarul-mamă.

El, personal, confirmă că nu a fost niciodată chemat la audieri.

Dovadă și felul furios în care a încheiat: ”Vedeți voi ce o să se întâmple, o să vorbesc și eu, o să fiu rău și eu!”.